Vals rassisme-bewerings nou stok om polisielede te slaan | Maroela Media
Vals rassisme-bewerings nou stok om polisielede te slaan
(Foto ter illustasie: pixabay)
"Vals klagte van rassisme raak sistemies in die polisie. Die k-woord word nou 'n wapen om dissiplinêre optrede te vermy. Dit hou ongelooflike emosionele en loopbaangevolge vir die slagoffers van dié vals klagte in."
Só het dr. Dirk Hermann, bestuurshoof van Solidariteit, Donderdag gesê, terwyl hy bekend gemaak het dat Solidariteit bewus is van minstens 13 gevalle waar vals bewerings van rassisme – meestal die gebruik van die k-woord – teen polisielede aanhangig gemaak is. Hermann meen daar moet net so ferm opgetree word teen diegene wat vals klagte oor onaanvaarbare woorde indien, as teen dié wat hierdie woorde gebruik.
Renate Barnard, sektorkoördineerder van Solidariteit, sê die vakbond sien al hoe meer gevalle waar werkers in die polisie ras as sogenaamde troefkaart probeer gebruik om 'n kollega uit die organisasie te laat verwyder. Volgens haar word dit dikwels gedoen juis omdat só iemand 'n ander vir wangedrag probeer verantwoordbaar hou het, of wou dissiplineer.
Solidariteit sê hy is bekommerd oor die interne prosedures wat die polisie tydens sulke voorvalle volg.
"Die stelsel is tans só ontwerp dat enige persoon wat van rassisme beskuldig word, bykans onmiddellik met wantroue, verwerping en veragting hanteer word. Dit terwyl daar weinig, indien enige, gevolge is vir diegene wat heeltyd valse aantygings versprei. Hierdie toedrag van sake kan eenvoudig nie so voortduur nie. Deur die manier waarop die SAPD sulke sake hanteer, moedig hy net verdere verdelende, rassistiese gedrag aan en maak dit so onmoontlik vir werknemers om vreedsaam saam te werk," het Barnard gesê.
Solidariteit sê dit is vir hom belangrik om aanspreeklikheid en gelyke behandeling af te dwing waar die polisie dit nie self doen nie.
"Ons is uiters gefrustreerd met die dubbele standaarde wat geld wanneer dit kom by die hantering van rassisme in die polisie. Wanneer bewerings van rassisme van wit teenoor swart voorkom, word daar oorhaastig en sonder nadere ondersoek opgetree, maar as growwe rassistiese uitsprake deur 'n swart polisielid gemaak word, word daar gesloer om werk daarvan te maak.
"Ons het reeds sewe maande gelede 'n klag by die MRK oor 'n voorval van walglike haatspraak ingedien, en dit is steeds nie afgehandel nie. Die polisie as werkgewer het, nadat verskeie klagte ingedien is, sy voete gesleep om teen die betrokke lid op te tree," het Barnard gesê.
Solidariteit het ook 'n veldtog bekend gestel om "rasseboelies" in die polisie te ontmasker en te verseker daar is gevolge vir wangedrag. "Die beweegrede vir ons veldtog het nie net te make met die feit dat ons 'n onaanvaarbare aantal vals aantygings van rassisme binne die polisie waargeneem het nie, maar ook dat die frekwensie waarteen sulke aantygings teenoor ons lede gemaak word, elke jaar toeneem. Tog, ondanks die tallose gevalle waar ons ons lede suksesvol verdedig, doen die SAPD niks om sulke aantygings te ontmoedig nie," het Barnard gesê.
Sy sê die enigste manier waarop die verskynsel beveg kan word, is deur te verseker daar is gevolge vir leuens. "Bloot deur so 'n aantyging teenoor iemand te maak, kan onherroeplike skade vir daardie persoon se loopbaan en persoonlike lewe inhou. Dit behoort as 'n ernstige misdryf binne die organisasie hanteer te word."
Solidariteit sê die veldtog is eerstens om slagoffers van sulke gedrag aan te moedig om hul verhale te deel, sodat 'n verslag oor die omvang van die probleem saamgestel kan word. Tweedens moet die veldtog verseker dat reëls eenvormig toegepas word. Die verslag wat saamgestel word, gaan aan die Mensregtekommissie (MRK) en die polisie oorhandig word.
In die nuus k-woord polisie rassisme Solidariteit
Harry gee vir Cyril 'n portret van beeste
Vyf sterf in gru-ongeluk by Port Elizabeth
Dit gebeur nie net in die polissie nie kyk maar na ou Eben en sal nie verbaas wees as ou moessie van DA dit ook sal doen nie as mens na sy uitlatings van nou die dag kyk
sewe maande gelede by MKR in gedien????.,,,snaaks hulle so gou op Eben spring!!!!!! wat van al die ander klagtes….mmmm seker net as wit skuldig lyk dan spring die lot
Ja nee dit het mos nou maklike manier geword om van iemand ontslae te raak, maar se maar kill the farmer, kill the boer en dit is reg!!!
So is ek ook vals beskuldig en sommer dadelik skuldig bevind.
Enige Blanke wat iemand anders kritiseer of tereg wys (ongeag wát die persoon gedoen het) is onmiddelik 'n rassis. Hulle is bo kritiek verhewe. En dit is nie nét in die Polisie nie…..